**Terveystalo Oyj** on suomalainen yksityisiä terveyspalveluja tarjoava konserni. Terveystalo myy terveys-, työterveys- ja sairaanhoitopalveluja yksityishenkilöille, yrityksille, vakuutusyhtiöille sekä julkiselle sektorille noin 100 paikkakunnalla noin 180 toimipaikassa eri puolilla Suomea.

Historia
--------

Terveystalon historia ulottuu 1940-luvulle, jolloin konsernin vanhimmat tytäryhtiöt perustettiin. Terveystalo aloitti toimintansa vuonna 2001, kun konserniin yhdistyivät Vaajakosken Lääkäriasema Oy sekä Medipa Oy:n lääkäriasemat Alajärveltä, Kauhavalta ja Härmästä. Yhtiö kasvoi huomattavasti vuosina 2002–2007, jolloin toteutettiin yli sata yritys- ja liiketoimintakauppaa, ja kasvu on jatkunut noususuuntaisena. Kasvua edisti osaltaan alkuvuonna 2007 tapahtunut Helsingin pörssiin listautuminen.

Suurin yrityskauppa tapahtui kesäkuussa 2007, kun Suomen Terveystalo Oyj osti vuonna 1995 perustetun Medivire Työterveyspalvelut Oy:n 127 miljoonalla eurolla. Kaupan jälkeen Suomen Terveystalo Oyj oli Suomen suurin yksityinen terveyspalvelujen tuottaja. Medivire Työterveyspalvelut Oy nimettiin joulukuussa 2007 Suomen Terveystalo Työterveyspalvelut Oy:ksi, ja Medivire Työterveyspalvelut säilyi aputoiminimenä.

### Pääomasijoittajien salkusta takaisin pörssiin

Brittiläinen pääomasijoitusyhtiö Bridgepoint ja sen omistama Star Healthcare tekivät Terveystalosta ostotarjouksen 19. tammikuuta 2009. Terveystalo Healthcaren osakkeen listaus Helsingin pörssissä päättyi 25. elokuuta 2009 Star Healthcaren ostettua koko yrityksen ulos pörssistä. Alkukesällä 2009 Star Healthcarella oli hallussaan noin 97,9 % yhtiön osakkeista ja elokuussa yhtiö hankki loputkin vähemmistöosakkeet. Bridgepoint myi Terveystalon syyskuussa 2013 ruotsalaiselle, Wallenbergin suvun EQT VI -rahastolle.

Historiansa aikana Terveystalo on laajentunut voimakkaasti yritysostoilla. EQT:n omistuksessa Terveystalon liiketoiminta laajeni kesällä 2015 hammashuoltoon ja suunterveyden palveluihin, ja vuoden 2017 lopussa konsernin hammaslääkäriverkosto kattoi 20 paikkakuntaa. Helsingin Diakonissalaitoksen säätiö sopi marraskuussa 2016 Diacorin terveyspalvelujen yhdistymisestä Terveystaloon kevään 2017 aikana. Tämä teki Helsingin Diakonissalaitoksesta yhden Terveystalon suurimmista omistajista.

Terveystalo ilmoitti paluustaan Helsingin pörssiin syyskuussa 2017. Listautumisannin ankkurisijoittajiksi ilmoittautuivat samalla Varma, Hartwall Capital, Rettig Group ja työeläkevakuutusyhtiö Elo. Listautumisanti ylimerkittiin moninkertaisesti ja kaupankäynti yhtiön osakkeella alkoi Helsingin pörssin päälistalla 13. lokakuuta 2017. Toukokuussa 2018 EQT kertoi irrottautuvansa Terveystalon omistuksesta.

Terveystalo ilmoitti toukokuussa 2018 ostavansa kilpailijansa Attendon terveydenhuoltopalvelut Suomessa, minkä arvioitiin tekevän Terveystalosta selvästi alan suurimman toimijan Suomessa.

Toukokuussa 2019 Terveystalon toimitusjohtaja Yrjö Närhinen irtisanoutui. Närhisen seuraajaksi nimitettiin elokuussa Ville Iho, joka aloitti toimitusjohtajana 6. joulukuuta 2019.

Terveystalo ilmoitti kesäkuussa 2021 ostavansa ruotsalaisen Feelgoodin. Huhtikuussa 2024 se osti Korona Investiltä henkilöstöpalveluita, etäradiologiaa, rintasyöpäseulontoja ja fyysikkopalveluita tuottavan SRK Groupin, jonka liikevaihto oli vuonna 2023 noin 7 miljoonaa euroa ja henkilöstömäärä 62 työsuhteista ja 45 ammatinharjoittajaa. Emoyhtiön lisäksi SRK-konserniin kuuluvat Suomen Radiologikeskus, iRad ja Kajaanin Radiologikeskus.

Terveystalon palvelut
---------------------

Terveystalo KamppiTerveystalon toimipiste Helsingin Kampissa
Terveystalo-konserni tuottaa yleislääketieteen, työterveyden ja erikoissairaanhoidon palveluja, diagnostiikkapalveluja, päiväkirurgiaa, suunterveyden palveluja ja muita täydentäviä terveyspalveluja yritys- ja yksityisasiakkaille sekä julkisen sektorin asiakkaille. Terveystalon mukaan sen työterveyspalvelujen asiakkaina oli vuonna 2018 noin 663 000 suomalaista. Konsernin valtakunnalliseen verkostoon kuului tuolloin noin 180 toimipaikkaa noin 100 paikkakunnalla.

Suomalaisen Työn Liitto myönsi vuonna 2018 Terveystalolle Avainlippu-tunnuksen osoituksena Suomessa tuotetulle ja Suomessa työllistävälle palvelulle.

Talous
------

Yhtiön taloudellisia tunnuslukuja:*lähde?*

|  | 2013 | 2014 | 2015 | 2016 | 2017 | 2018 |
| --- | --- | --- | --- | --- | --- | --- |
| Henkilöstömäärä | 3 200 | 3 100 | 3 400 | 3 463 | 4 265 | 6 018 |
| Liikevaihto (milj. EUR) | 312 | 305 | 325 | 473 | 690 | 745 |

Lähteet
-------

1. 1 2 3 4 5  Vuosikertomus 2018 (PDF) *terveystalo.com*. Terveystalo Oyj. Viitattu 16.3.2019.
2. 1 2  Yritystietoa – Avainluvut Terveystalo Oyj. Viitattu 16.7.2018.
3. ↑  Suomen Terveystalo listautuu pörssiin *Taloussanomat*.  16.3.2007. Viitattu 18.4.2016.
4. ↑  Honkanen, Juha-Pekka: Suomen Terveystalo ostaa Medivire Työterveyspalvelut  29.6.2007. Mediuutiset. Viitattu 18.4.2016.
5. ↑  Suomen Terveystalo ostaa Medivire Työterveyspalvelut *Taloussanomat*.  29.6.2007. Viitattu 18.4.2016.
6. ↑  Suomen Terveystalo Työterveys Oy *Kauppalehti*. Viitattu 18.4.2016.
7. ↑  Terveystalo Healthcare jättää pörssin *Kauppalehti*.  25.8.2009. Viitattu 25.8.2009 [vanhentunut linkki]. [vanhentunut linkki]
8. ↑  Herrala, Olli: Wallenbergien EQT nappasi Terveystalon *Kauppalehti*.  10.9.2013. Viitattu 1.10.2013.
9. 1 2 3  Vuosikertomus 2017 (PDF) Terveystalo Oyj. Viitattu 16.7.2018.
10. ↑  Terveystalo ja Diacor yhdistyvät *Kauppalehti*.  23.11.2016. Viitattu 16.7.2018.
11. ↑  Kilpailu- ja kuluttajavirasto on hyväksynyt Terveystalon ja Diacorin yhdistymisen *terveystalo.com*.  23.3.2017. Terveystalo Oyj. Viitattu 16.7.2018.
12. ↑  Heima, Timo-Pekka: Terveystalo aikoo listautua Helsingin pörssiin *yle.fi*.  14.9.2017. Yle Uutiset. Viitattu 16.7.2018.
13. ↑  Terveystalon anti ylimerkittiin *Kauppalehti*.  10.10.2017. Viitattu 16.7.2018.
14. ↑  Terveystalo listautuu Helsingin pörssiin *hs.fi*.  14.9.2017. Helsingin Sanomat. Viitattu 16.7.2018.
15. ↑  Lehdistötiedote  21.5.2018. Terveystalo Oyj. Viitattu 16.7.2018.
16. ↑  Lassila, Anni: Terveystalo osti Attendon terveyspalvelut (digitilaajille) *hs.fi*.  17.5.2018. Helsingin Sanomat. Viitattu 16.7.2018.
17. ↑  Terveystalon ja Attendon kauppa vähentää entisestään kilpailua terveysmarkkinoilla *Kaleva*.  17.5.2018. Viitattu 18.5.2018.
18. ↑  Toimitusjohtaja Yrjö Närhinen jättää Terveystalon *Kauppalehti*.  28.5.2019. Viitattu 9.8.2019.
19. ↑  Ville Iho Terveystalon toimitusjohtajaksi joulukuusta 2019 alkaen (pörssitiedote) *news.cision.com*.  14.11.2019. Cision. Viitattu 27.12.2019.
20. ↑  Terveystalo rynnii Ruotsin terveysmarkkinoille: Ostaa yli 60 miljoonalla eurolla 72 prosenttia ruotsalaisesta Feelgoodista  8.6.2021. Helsingin Sanomat. Viitattu 8.6.2021.
21. ↑  Rehn, Silva: Terveystalo ostaa SRK Groupin *Arvopaperi*.  3.4.2024. Viitattu 3.4.2024.
22. ↑  Yritystietoa: Terveystalo lyhyesti *terveystalo.com*. Terveystalo Oyj. Viitattu 16.7.2018.
23. ↑  Terveystalo sai Avainlipun  16.2.2018. Länsi-Suomi. Viitattu 16.7.2018.

Aiheesta muualla
----------------

* Terveystalo